ศบค.พบติดเชื้อโควิด-19 ใหม่ 8 ราย เดินทางจากตปท. ดันยอดสะสม 3,874
ศบค.พบติดเชื้อโควิด-19 ใหม่ 8 ราย เดินทางจากตปท. ดันยอดสะสม 3,874
ศบค.พบติดเชื้อโควิด-19 ใหม่ 8 ราย เดินทางจากตปท. ดันยอดสะสม 3,874
15 พ.ย. 2563

ศูนย์บริหารสถานการณ์โควิด-19 (ศบค.) รายงานสถานการณ์การแพร่ระบาดของไวรัสโควิด-19 ในประเทศวันนี้ว่า พบผู้ป่วยยืนยันติดเชื้อรายใหม่เพิ่ม 8 ราย เป็นผู้ที่เดินทางมาจากต่างประเทศและเข้าสถานกักกัน (Quarantine Facilities) โดยมาจากเบลเยียม 1 ราย สหรัฐอาหรับเอมิเรตส์ 1 ราย อียิปต์ 2 ราย อินเดีย 3 ราย และสวิตเซอร์แลนด์ 1 ราย
สำหรับจำนวนผู้ป่วยยืนยันสะสมในประเทศล่าสุดอยู่ที่ 3,874 ราย เป็นผู้ป่วยที่ติดเชื้อภายในประเทศ 2,453 ราย และผู้ป่วยที่เดินทางมาจากต่างประเทศ 1,421 ราย ส่วนผู้ป่วยรักษาหายแล้วเพิ่มอีก 8 ราย รวมเป็น 3,715 ราย ยังมีผู้ป่วยรักษาตัวอยู่ในโรงพยาบาล 99 ราย ยอดผู้เสียชีวิตสะสมที่ 60 ราย
ด้านรายละเอียดของผู้ปวยรายใหม่ทั้ง 8 ราย โดยรายแรกเดินทางมาจากเบลเยียม เพศหญิง สัญชาติไทย อายุ 39 ปี เป็นแม่บ้าน เดินมาถึงเมื่อวันที่ 31 ต.ค. เข้าพัก State Quarantine กรุงเทพฯ ตรวจหาเชื้อเมื่อวันที่ 4 พ.ย.  (วันที่ 4) ผลไม่พบเชื้อ ตรวจอีกครั้งในวันที่ 12 พ.ย. (วันที่ 12) พบเชื้อ มีอาการแสบจมูก เข้ารับการรักษาที่โรงพยาบาลเอกชน
รายที่ 2 เดินทางมาจากสหรัฐอาหรับเอมิเรตส์ เพศหญิง สัญชาติไทย อายุ 37 ปี เป็นแม่บ้าน เดินทางมาถึงเมื่อวันที่ 1 พ.ย. เข้าพัก State Quarantine ชลบุรี ตรวจหาเชื้อเมื่อวันที่ 4 พ.ย. (วันที่ 3) ไม่พบเชื้อ ตรวจอีกครั้งในวันที่ 13 พ.ย. (วันที่ 12) พบเชื้อ ไม่มีอาการ  เข้ารับการรักษาที่โรงพยาบาลบางละมุง
รายที่ 3 และ 4 เดินทางมาจากอียิปต์ มาถึงไทยเมื่อวันที่ 5 พ.ย. เข้าพัก Alternative State Quarantine (ASQ) สมุทรปราการ โดยหนึ่งราย เป็นเพศชาย สัญชาติอียิปต์ อายุ 47 ปี อาชีพนักธุรกิจ ตรวจหาเชื้อเมื่อวันที่ 10 พ.ย. (วันที่ 5) ผลพบเชื้อ ไม่มีอาการ ส่วนอีกราย เป็นเพศหญิง สัญญาติไทย อายุ 36 ปี เป็นแม่บ้าน ตรวจหาเชื้อเมื่อวันที่ 10 พ.ย. (วันที่ 5) ผลพบเชื้อ จมูกไม่ได้กลิ่น โดยทั้งสองรายเข้ารับการรักษาที่โรงพยาบาลสมุทรปราการ
รายที่ 5-7 เดินทางมาจากอินเดีย มาถึงไทยเมื่อวันที่ 7 พ.ย. เข้าพัก  Alternative State Quarantine กรุงเทพฯ โดยรายแรก เป็นเพศชาย สัญชาติอินเดีย อายุ 45 ปี อาชีพ ธุรกิจส่วนตัว รายที่สอง เป็นเพศชาย สัญชาติอินเดีย อายุ 45 ปี อาชีพ รับจ้าง และรายที่สาม เป็นเพศหญิง สัญชาติอินเดีย อายุ 46 ปี เป็นแม่บ้าน ซึ่งทั้งหมดตรวจหาเชื้อเมื่อวันที่ 12 พ.ย. (วันที่ 5) ผลพบเชื้อ ไม่มีอาการ เข้าพักรักษาตัวที่โรงพยาบาลเอกชน
รายที่ 8 เดินทางมาจากสวิสเซอร์แลนด์ เพศหญิง สัญชาติไทย อายุ 35 ปี เป็นแม่บ้าน เดินทางมาถึงไทยเมื่อวันที่ 8 พ.ย. เข้าพัก Alternative State Quarantine กรุงเทพฯ ตรวจหาเชื้อเมื่อวันที่ 13 พ.ย. (วันที่ 5) ผลพบเชื้อ ไม่มีอาการ เข้าพักรักษาตัวที่โรงพยาบาลเอกชน
สำหรับสถานการณ์การระบาดทั่วโลกวันนี้ มียอดผู้ติดเชื้อรวมอยู่ที่ 54,318,729  ราย ยอดผู้เสียชีวิตรวม 1,318,038 ราย โดยประเทศที่มีผู้ติดเชื้อสูงสุด 5 อันดับแรก สหรัฐอเมริกา 11,226,038  ราย อินเดีย 8,814,902 ราย บราซิล 5,848,959 ราย ฝรั่งเศส 1,954,599 ราย และรัสเซีย 1,903,253 ราย ส่วนประเทศไทย อยู่อันดับที่ 151
 